CELEX: 32014R0610
Language: lv
Date: 2014-02-14 00:00:00
Title: Komisijas Deleģētā regula (ES) Nr. 610/2014 ( 2014. gada 14. februāris ) par atkāpi no Eiropas Parlamenta un Padomes Regulas (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.–2020. gads) dalības un rezultātu izplatīšanas noteikumus, saistībā ar kopuzņēmumu ECSEL  Dokuments attiecas uz EEZ

7.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 168/53
            
         KOMISIJAS DELEĢĒTĀ REGULA (ES) Nr. 610/2014
   (2014. gada 14. februāris)
   par atkāpi no Eiropas Parlamenta un Padomes Regulas (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.–2020. gads) dalības un rezultātu izplatīšanas noteikumus, saistībā ar kopuzņēmumu ECSEL
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.–2020. gads) dalības un rezultātu izplatīšanas noteikumus (1), un jo īpaši tās 1. panta 3. punkta d) apakšpunktu,
   tā kā:
   
               (1)
            
            
               Eiropas Parlamenta un Padomes Regula (ES) Nr. 1291/2013 (2) izveido pētniecības un inovācijas pamatprogrammu (2014.–2020. gadam) (“Apvārsnis 2020”) un nosaka Savienības iesaistīšanos publiskā un privātā sektora partnerībās, ieskaitot kopuzņēmumus, galvenajās jomās, kur pētniecība un inovācija var veicināt Savienības plašāku konkurētspējas mērķu sasniegšanu un palīdzēt risināt sabiedrības problēmas.
            
         
               (2)
            
            
               Dalībai netiešās darbībās saskaņā ar pamatprogrammu “Apvārsnis 2020” būtu jāatbilst Regulas (ES) Nr. 1290/2013 prasībām. Tomēr, lai ņemtu vērā īpašās darbības vajadzības kopuzņēmumos, kas izveidoti atbilstīgi Līguma 187. pantam elektronisko komponentu un sistēmu jomā, pilnvaras pieņemt tiesību aktus saskaņā ar Līguma 290. pantu ir deleģētas Komisijai uz pamatprogrammas “Apvārsnis 2020” darbības laiku, lai ļautu finansēšanas struktūrām minētajā jomā piemērot atšķirīgas atlīdzināšanas likmes Savienības piešķirtajam finansējumam gadījumos, kad dalībnieku vai darbību līdzfinansē viena vai vairākas dalībvalstis.
            
         
               (3)
            
            
               Kopuzņēmums ECSEL ir izveidots ar Padomes Regulu (ES) Nr. 561/2014 (3) uz laiku līdz 2024. gada 31. decembrim, lai ieviestu kopīgo tehnoloģiju ierosmi elektronisko komponentu un sistēmu sfērā.
            
         
               (4)
            
            
               Ir noteiktas īpašas darbības vajadzības attiecībā uz dalībvalstu līdzfinansējumu un valstu finansēšanas noteikumu piemērojamību.
            
         
               (5)
            
            
               Ņemot vērā minētās darbības vajadzības, gadījumos, kad viena vai vairākas dalībvalstis līdzfinansē dalībnieku vai darbību, ir vajadzīga atkāpe no Regulas (ES) Nr. 1290/2013 28. panta 3. punktā minētajām vienotajām atlīdzināšanas likmēm, lai nodrošinātu Savienības finansējuma atlīdzināšanas likmi pēc dalībnieka veida un darbības veida. Atlīdzināšanas likmei vajadzētu būt atkarīgai no dalībnieka veida un darbības veida, lai sekmētu pārrobežu sadarbību, it īpaši ar mazajiem un vidējiem uzņēmumiem un bezpeļņas tiesību subjektiem, vienlaikus panākot optimālo sviras efekta līmeni attiecībā uz privātiem ieguldījumiem,
            
         IR PIEŅĒMUSI ŠO REGULU.
   1. pants
   Atkāpjoties no Regulas (ES) Nr. 1290/2013 28. panta 3. punkta, kopuzņēmums ECSEL var piemērot atšķirīgas atlīdzināšanas likmes Savienības finansējumam kādas darbības ietvaros atkarā no dalībnieka veida un pasākuma veida darbībās, kurās viena vai vairākas dalībvalstis līdzfinansē kādu dalībnieku vai šo darbību.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 14. februārī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 347, 20.12.2013., 81. lpp.
   
   
      (2)  Eiropas Parlamenta un Padomes 2013. gada 11. decembra Regula (ES) Nr. 1291/2013, ar ko izveido pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.).
   
      (3)  Padomes 2014. gada 6. maija Regula (ES) Nr. 561/2014, ar ko izveido kopuzņēmumu ECSEL (OV 169, 7.6.2014., 152. lpp.).